b'\n_START_ARTICLE_\nObleganje neba\n_START_SECTION_\nVsebina\n_START_PARAGRAPH_\nZgodba zajema neimenovanega posameznika, ki se giblje po \xc5\xa1ir\xc5\xa1em slovenskem in zunajevropskem prostoru. Sodeluje v dogodkih, ki so pripovedovani tako, da jih ni mogo\xc4\x8de zanesljivo razmejiti. Lahko so to njegovi spomini na dogodke, ali pripadajo kateri drugi osebi, ti pa so opisani kot spomini in so zato opisani zelo skromno, v\xc4\x8dasih samo nakazani. Pri tem pa je prostorska, \xc4\x8dasovna in vzro\xc4\x8dna povezava te\xc5\xbeko ugotovljiva in je bral\xc4\x8devo razumevanje zgodbe romana odvisno od njegove interpretacije prebranega._NEWLINE_Pacient v psihiatri\xc4\x8dnem zavodu pi\xc5\xa1e zapiske o svojih vojnih do\xc5\xbeivetjih, ki segajo v njegova otro\xc5\xa1ka leta (sre\xc4\x8danje z vojaki, smrt brata, otro\xc5\xa1ki strah pred okupatorskim po\xc5\xbeigom hi\xc5\xa1e) in povojnih spominih, pri katerih je nejasno ali gre za spomine iste osebe, ali spomine druge osebe. V romanu je ena izmed oseb fant, ki se \xc5\xa1ola in nadaljnji zapiski se nana\xc5\xa1ajo na fantovo osamosvajanje, vegetiranje, neuspe\xc5\xa1no ljubezensko zvezo in kon\xc4\x8dajo se s samomorom. V sredi\xc5\xa1\xc4\x8du avtorjevega zanimanja je posameznik, ki je pre\xc5\xbeivel vojno, a se zaradi travmati\xc4\x8dnih dogodkov ne more vklopiti v povojno \xc5\xbeivljenje. Mu\xc4\x8dijo ga spomini na ubijanje in medsebojna obra\xc4\x8dunavnja. Pacient pi\xc5\xa1e svoje zapiske v treh osebah in tako pove\xc4\x8duje vtis, da gre za dogodke razli\xc4\x8dnih oseb, bolezensko stanje pa mu onemogo\xc4\x8da, da bi pisal objektivisti\xc4\x8dno._NEWLINE_Roman se sklene z Epilogom, ki laj\xc5\xa1a njegovo razumevanje.\n_START_SECTION_\nKritike\n_START_PARAGRAPH_\n"Kav\xc4\x8di\xc4\x8d zdru\xc5\xbeuje ljubezen do literature z ljubeznijo do resnice \xe2\x80\x93 literatura mu pomeni medij, prek katerega "na umetni\xc5\xa1ki na\xc4\x8din" dojemamo resnico o "dru\xc5\xbebeni totalnosti"." (Kos 1990: 232)_NEWLINE_"Seveda Vladimir Kav\xc4\x8di\xc4\x8d ni samo to: namre\xc4\x8d pisatelj, ki ga nadvse prizadeva zlasti moralna plat \xc4\x8dlovekovega do\xc5\xbeivjljenja v tem \xc4\x8dasu in prostoru, ampak tudi anga\xc5\xbeiran kultuno-politi\xc4\x8dni delavec, se pravi esejist in kritik nekaterih kulturnih pojavov pri nas, zadnje \xc4\x8dase tudi \xc4\x8dlovek, ki neposredno poega na polje kulturne politike, kajpada v vlogi predsednika Kulturne skupnosti Slovenije. Vladimir Kav\xc4\x8di\xc4\x8d raje govori o stvarnih re\xc4\x8deh kot o "sebi"." (Horvat 1983: 10)_NEWLINE_"Posebnost romana je nepremo\xc4\x8drtno opisovanje dogodkov, razbitost dogajanja na kratke zgo\xc5\xa1\xc4\x8dene opise situacij, menjavanje izhodi\xc5\xa1\xc4\x8dnega zornega kota, uvajanje otro\xc5\xa1ke perspektive gledanja na vojno dogajanje, opazen premik  "deheroiziranega junaka" k junaku, ki je obsojen v polo\xc5\xbeaj nenehne ogro\xc5\xbeenosti. \xc4\x8cas in prostor sta trdno dolo\xc4\x8dena, hkrati pa nenehno padata iz svoje naravne logike in mehanike, s preskoki nazaj in naprej, z gledanjem v bli\xc5\xbeino ali v skrajno odmaknjeno daljavo. Pripovedovalec pripoveduje v prvi, drugi ali tretji osebi." (Paternu 1981: 483) _NEWLINE_"V zvezi s tem je tu \xc5\xa1e opozorilo, da bi tudi te zapiske bilo treba brati na ustrezen na\xc4\x8din, ki pa ga \xc5\xa1e niso odkrili in se pravzaprav_NEWLINE_odkriva sproti \xc2\xbbv procesu soo\xc4\x8danja z besedilom\xc2\xab: To je podobno pokrajini, ki jo je zalila voda. Stavki so oto\xc4\x8dki, ki \xc5\xa1trlijo iz nje. Prav tako, kot je prostor okrog nas poln nevidnega, je poln nevidnega tudi prostor Kav\xc4\x8di\xc4\x8devega romana-neromana: beremo oto\xc4\x8dke in si zami\xc5\xa1ljamo_NEWLINE_pokrajino brez vode, celino v celoti. In se ob tem zavedamo, da je potemtakem vsaka romanska pokrajina bolj ali manj zalita z vodo in je samo v rokah pisatelja, ali nam s svojo besedo zmore pri\xc4\x8darati iluzijo celine v celoti. Vladimiru Kav\xc4\x8di\xc4\x8du seveda ni \xc5\xa1lo za iluzijo, prej nasprotno. Verjetno je \xc5\xbeelel na svoj ustrezen na\xc4\x8din pretresti vest sodobnega \xc4\x8dloveka, ki zanj bolj in bolj postaja neodvrgljiva oznaka ubijalec (homo necans); kajti \xc4\x8de nas \xc5\xa1e tako zanima tipologija dobe, je jasno, da za tisto, kar smo pre\xc5\xbeiveli, ni mogo\xc4\x8de_NEWLINE_kriviti \xc4\x8dasa. Kav\xc4\x8di\xc4\x8deva neiluzivna beseda, ni\xc4\x8d kolikokrat iz\xc5\xbeemajo\xc4\x8da samo sebe v dovtipni igri, je sicer izredno zahtevna, toda obenem tako odtehtana, izglajena, pre\xc4\x8di\xc5\xa1\xc4\x8dena, da je u\xc5\xbeitek vra\xc4\x8dati se k njej, tudi \xc4\x8de se nam mogo\xc4\x8de \xc5\xa1e potem ne bo odkrila v vsej svoji globoki, nefingirano globoki pomenskosti." (Benhart 1982: 287, 288)_NEWLINE_"Kav\xc4\x8di\xc4\x8d je namre\xc4\x8d v svojem zrelem ustvarjanju poleg zgodnjih del s kafkovsko temaiko najizrazitej\xc5\xa1i del posvetil prav vojnemu romanu (Trilogija \xc5\xbdrtve, 1968-70, njeno nadaljevanje Ko nebo za\xc5\xbeari, 1986, Zapisnik, 1973, Obleganje neba, 1979). \xc5\xbde v svoji zgodnej\xc5\xa1i prozi je pokazal, da ga ne zanima ideolo\xc5\xa1ka mitologizacija obravnavanega obdobja, temve\xc4\x8d predvsem usoda posameznika v njem. V sredi\xc5\xa1\xc4\x8de postavlja vedno znova ljudi in njihove dileme sredi boja na \xc5\xbeivljenje in smrt, v zgodovinskem dogajanju, ki uni\xc4\x8duje in razoseblja vse, kar naj bi bilo \xc4\x8dlove\xc5\xa1ko." (Poga\xc4\x8dnik 2001: 172, 173)_NEWLINE_"Kav\xc4\x8di\xc4\x8dev roman Obleganje neba (1979): avtor, kot da je prepri\xc4\x8dan, da ute\xc4\x8deno fabuliranje \xc5\xa1e zdale\xc4\x8d ne daje podobe zapletenosti \xc5\xbeivljenjske resnice, zato dopu\xc5\xa1\xc4\x8da, da spregovorijo razni dokumenti in naklju\xc4\x8dni dogajanjski odlomki, vse to v okviru iskanja identitete v \xc4\x8dudnih okoli\xc5\xa1\xc4\x8dinah najdenega neznanega in z nekak\xc5\xa1nim \xc5\xa1okom prizadetega \xc4\x8dloveka." (Benhart 1984: 86)_NEWLINE_"Njegova fabula ne zajema ve\xc4\x8d skupine oseb v dolo\xc4\x8denem zemljepisnem podro\xc4\x8dju, temve\xc4\x8d neimenovanega posameznika, ki se giblje po \xc5\xa1ir\xc5\xa1em slovenskem in celo zunajevropskem prostoru. Dogodki, v katerih je soudele\xc5\xbeen, so pripovedovani tako, da jih ni mogo\xc4\x8de zanesljivo razmejiti: morda pripadajo njemu ali pa kaki stranski osebi. Razen tega so dogodki obnovljeni iz spominske distance, zato so opisani zelo skopo, najve\xc4\x8dkrat pa so samo nakazani. Pri tem je njihova vzro\xc4\x8dno-posledi\xc4\x8dna, prostorska in \xc4\x8dasovna povezava te\xc5\xbeko ugotovljiva. Zato je mogo\xc4\x8de povzeti romanopisno zgodbo samo pribli\xc5\xbeno." (Dolgan 1981: 83)_NEWLINE_"Spoznavanje globljih zakonitosti \xc5\xbeivljenja se pri pisatelju ni nikoli in nikjer izrodilo v odmi\xc5\xa1ljena gibanja in be\xc2\xacsedne igre, ampak je izhajalo iz resni\xc4\x8dnega utripa konkretnih ljudi. Najsi se za hip po\xc5\xbeene z modernisti\xc4\x8dnim, asociativnim skokom v svet domi\xc5\xa1ljijskih mo\xc5\xbenosti, kot v romanu Obleganje neba (1979), \xc5\xbee se mu strga mre\xc5\xbea sanjsko-domi\xc5\xa1ljijskih prividov in je zopet sredi svoje podblego\xc5\xa1ke mladosti. Stvaren in doma\xc4\x8d je tudi tedaj, ko si iz\xc2\xacbere davno, zgodovinsko snov." (Bohanec 1984: 258, 259)_NEWLINE_"Osnova romana je neideolo\xc5\xa1ka, sicer pa \xc5\xbeivljenjska, naravoslovno dolo\xc4\x8dena in spominska meditacija. V njem so spomini (reminiscence) na povojno kazensko tabori\xc5\xa1\xc4\x8de in na emigracijo. Pisatelj ima smisel za nadrobni opis. Posebnost romana je njegova zgradba: besedilo sestoji iz poglavij, ki jih ozna\xc4\x8dujejo kratek, zgo\xc5\xa1\xc4\x8den opis polo\xc5\xbeaja pa razmi\xc5\xa1ljanje in spomini na (vojne) dogodke." (Jane\xc5\xbe 1992: 354)_NEWLINE_"Na Zapisnik zaradi povezave izpovedi in komentarja deloma spominja roman Obleganje neba (1979), spominski zapis \xc4\x8dloveka, zdaj du\xc5\xa1evnega bolnika, ki je pre\xc5\xbeivel vojno in ga zasledujeta travmatizirano otro\xc5\xa1tvo in begunska usoda. Tudi to zgodbo spremljajo razlage strokovnjakov, ki ne morejo odkriti objektivnih, dokazljivih okoli\xc5\xa1\xc4\x8din njegove zapletene usode, pri \xc4\x8demer vojna pri\xc4\x8devanja dobijo mitino razse\xc5\xbenost." (Glu\xc5\xa1i\xc4\x8d 2005: 972)_NEWLINE_"Zaradi tako zastavljene fabule pripovedovalca ne zanimajo razvidna in ostro definirana razmerja med vojskujo\xc4\x8dimi se silami v drugi svetovni vojni, saj so ta predmet zgodovinopisja, ne pa literature. V sredi\xc5\xa1\xc4\x8du njegovega zanimanja je posameznik, ki je to vojno pre\xc5\xbeivel, a se ne more zaradi travmati\xc4\x8dnih do\xc5\xbeivetij vklju\xc4\x8diti v povojni na\xc4\x8din \xc5\xbeivljenja. Njegovo du\xc5\xa1evnost \xc5\xa1e kar naprej zaposluje nekdanje ubijanje, nenaravne smrti in medsebojna obra\xc4\x8dunavanja. Vojna, ki jo pripovedovalec posreduje skozi pacientove zapiske, je predvsem obdobje razkroja humanisti\xc4\x8dne podobe sveta, ki ga ni mogo\xc4\x8de pozabiti niti dolo\xc4\x8diti meje med normalnim in patolo\xc5\xa1kim. (Bernik 2005: 281)'